El Gran Jordiet arriba a Burjassot amb les seues històries més divertides i curioses, dins de la programació del Mes del Llibre
2025-07-24

Les activitats del mes del llibre de Burjassot, programades des de l’Institut Municipal de Cultura i Joventut, de la mà de les Biblioteques Municipals, continuen mostrant la riquesa de la lectura i de la literatura alhora que motiven als veïns del municipi, grans i xicotets, perquè descobrisquen el món dels llibres.

En l’equador del mes, divendres que ve 17 abril a les 18 hores, tornen les vesprades gratuïtes de contacontes al Saló d’Actes de la Casa de Cultura. I ho farà de la mà del Gran Jordiet, que posarà en escena Contar amb “l’Orella verda”. Un contacontes pensat per a xiquets i xiquetes a partir de quatre anys en el qual el plaure de contar històries, de crear-les i de narrar-les per a tots ells serà el fil conductor de la vesprada.

El narrador d’aquestes divertides històries, amb la seua “orella verda”, serà capaç d’escoltar i atendre els gustos, necessitats i inquietuds dels xiquets per poder seleccionar els contes adequats a cada moment i situació que succeïsca en aquesta vesprada tan especial.

Una activitat de les més divertides en aquest mes del llibre que, des de l’IMCJB s’espera siga del grat dels menuts usuaris de la Biblioteca Infantil.